#### Prøvetid ved forskellige aftaletyper / situationer

Oprettet d. 28. februar 2005

Senest opdateret september 2018/Silvia Fernandez

Indhold

[Om vejledningen 1](#_Toc525733910)

[Ordinær uddannelsesaftale 1](#_Toc525733911)

[B-tillæg – Virksomhedsoverdragelse 2](#_Toc525733912)

[Restuddannelsesforhold 2](#_Toc525733913)

[Trindelte uddannelser 2](#_Toc525733914)

[EUV 2](#_Toc525733915)

[Ny uddannelse 2](#_Toc525733916)

[Ansættelse som elev efter ufaglært arbejde 2](#_Toc525733917)

[Ordinær aftale på nedsat arbejdstid 2](#_Toc525733918)

[Kombinationsaftaler 3](#_Toc525733919)

[Korte aftaler 3](#_Toc525733920)

[Aftale om en individuel erhvervsuddannelse 3](#_Toc525733921)

[Delaftale under skolepraktik 3](#_Toc525733922)

[Restuddannelsesaftale efter skolepraktik 3](#_Toc525733923)

[Lønnet beskæftigelse i udlandet (PiU) 3](#_Toc525733924)

[Forlængelse af prøvetiden 3](#_Toc525733925)

# Om vejledningen

Nedenstående vejledning er en oversigt over forskellige situationer med en beskrivelse af, hvornår der er prøvetid, og hvornår der ikke er.

Bemærk, at skolen ikke kan træffe afgørelse om prøvetid, men må henvise uenige parter til det almindelige tvistløsningssystem. Dvs. først skal en eventuel tvist behandles i det faglige udvalg og eventuelt af Tvistighedsnævnet, som er sidste administrative instans i forhold til løsning af tvister mellem elever og arbejdsgivere inden for erhvervsuddannelserne.

Nedenstående er således alene til brug for skolernes vejledning af arbejdsgivere og elever.

# Ordinær uddannelsesaftale

De første 3 måneders praktik i en uddannelsesaftale er prøvetid, hvori enhver af parterne kan opsige aftalen uden angivelse af grund og uden varsel. Skoleophold medregnes ikke i prøvetiden, jf. § 60, stk. 2, i lov om erhvervsuddannelser.

# B-tillæg – Virksomhedsoverdragelse

Ved virksomhedsoverdragelse (B-tillæg) indtræder den overtagende virksomhed i den afgivende virksomheds retsstilling, jf. virksomhedsoverdragelsesloven, hvorfor der IKKE er 3 måneders yderligere prøvetid i den nye virksomhed.

# Restuddannelsesforhold

Ved ophævelse af uddannelsesaftale og restaftale i *ny* virksomhed er der 3 måneders prøvetid.

Ved ophævelse af uddannelsesaftale og restaftale i *samme* virksomhed er der IKKE 3 måneders yderligere prøvetid.

Ved skift indenfor samme cvr nr. er der IKKE tale om en ny uddannelsesaftale og følgelig ikke ny prøvetid, fx har Bilka og Føtex samme cvr nr.

# Trindelte uddannelser

Der er ikke prøvetid i en trin 2 aftale mellem en elev og virksomhed, som har haft afsluttet en trin 1 aftale. Skifter eleven derimod virksomhed mellem trin 1 og trin 2, vil der også være prøvetid i trin 2-aftalen.

# EUV

EUV1-forløb indeholder ikke praktik, og har derfor ikke prøvetid.

I det omfang EUV2 og EUV3-forløb indeholder praktik, er der prøvetid i de første 3 måneder af en uddannelsesaftale hos en virksomhed. Dette gælder tilsvarende, hvis eleven var ansat i virksomheden i forvejen.

# Ny uddannelse

Hvis en elev skifter til en ny uddannelse i samme virksomhed, beror det på en konkret vurdering, om der gælder en ny prøvetid. Det indgår i vurderingen, om en prøvetid er nødvendig for, at parterne kan bedømme uddannelsesforholdet i den nye uddannelse.

# Ansættelse som elev efter ufaglært arbejde

Hvis en person ansættes som elev i en virksomhed, hvor vedkommende tidligere har været beskæftiget som ufaglært, er der stadig 3 måneders prøvetid *i forhold til ansættelsen som elev*. Der kan være andre regler, som begrænser muligheden for opsigelse i prøvetiden. Dette ligger dog uden for erhvervsuddannelserne, hvorfor parterne selv må søge at afklare eventuelle forhold herom.

# Ordinær aftale på nedsat arbejdstid

Hvis den ugentlige arbejdstid er nedsat pga. fx sygdom, forlænges uddannelsesperioden tilsvarende. Hvis nedsættelsen betyder, at eleven er væk fra virksomheden i mere end en måned af prøvetiden, så bliver prøvetiden forlænget med fraværsperioden (se om ”Forlængelse af prøvetiden”).

# Kombinationsaftaler

Ved en kombinationsaftale dækker flere virksomheder tilsammen elevens uddannelsesforløb. Der er samlet en prøvetid på 3 måneder. Prøvetiden regnes fra begyndelsen af første praktikperiode. Er prøvetiden ikke udløbet i den første del af kombinationsaftalen, løber den videre i næste del. Den første praktikvirksomhed skal senest tre uger inden udløbet af prøvetiden konsultere de efterfølgende virksomheder om forløbet af prøvetiden, jf. § 104 i bekendtgørelse om erhvervsuddannelser.

# Korte aftaler

3 måneders prøvetid i hver ny virksomhed.

Det betyder, at der ikke er ny prøvetid, hvis eleven senere indgår en ny kort aftale med samme virksomhed om den samme uddannelse.

Laves der forlængelse af en kort aftale (A-tillæg), er der ikke yderligere 3 måneders prøvetid.

# Aftale om en individuel erhvervsuddannelse

Reglerne er de samme for individuelle erhvervsuddannelser, som for ordinære erhvervsuddannelser, hvorfor der som udgangspunkt er 3 måneders prøvetid Hvis der i uddannelsesforløbet indgås uddannelsesaftaler med flere virksomheder, er der 3 måneders prøvetid i hver virksomhed.

# Delaftale under skolepraktik

Der er 3 måneders prøvetid i hver ny virksomhed.

Hvis eleven har været i praktikuddannelse i en virksomhed uden uddannelsesaftale (Virksomhedsforlagt praktikuddannelse VFP) i samme virksomhed, inden der indgås delaftale, er der 3 måneders prøvetid.

# Restuddannelsesaftale efter skolepraktik

Der er 3 måneders prøvetid og i øvrigt gælder samme regler som korte aftaler og delaftaler.

Hvis en delaftale eller en kort aftale laves om til en restuddannelsesaftale, er der ikke ny prøvetid.

# Lønnet beskæftigelse i udlandet (PiU)

Er ikke omfattet af uddannelsesaftale.

# Forlængelse af prøvetiden

Prøvetiden på 3 måneder forlænges svarende til fraværsperioden, jf. § 60, stk. 3, i lov om erhvervsuddannelser, hvis eleven er fraværende fra praktikvirksomheden i mere end 1 måned af prøvetiden pga.:

1) Sygdom,

2) Supplerende skoleundervisning efter § 24, stk. 2, og § 51, stk. 1,

3) Orlov i forbindelse med graviditet, barsel eller adoption efter lovgivningen herom eller

4) Nedsat arbejdstid eller arbejdsfrihed på grund af særlige forhold.

Elevens skoleophold tæller ikke med i prøvetiden, hvorfor den sættes i bero i denne periode, dvs. har eleven været på skoleophold i 14 dage i løbet af de første 3 måneder, slutter prøvetiden først 3 måneder og 14 dage efter aftalens startdato. jf. erhvervsuddannelseslovens § 60, stk. 2.

Hvis eleven har været syg i en periode på mere end 1 måned i prøvetiden, udskydes prøvetiden ligeledes, dvs. hvis eleven har været syg i 1½ måned slutter prøvetiden først 4½ måned efter aftalens startdato. Der er ikke et krav, at der skal være tale om en sammenhængende sygdomsperiode. Alt fravær, som er nævnt under pkt. 1-4 ovenfor, tælles sammen. Det som tæller er fravær fra praktikvirksomheden, hvorfor sygdom eller andet uden for den planlagte arbejdstid ikke tæller med. Det samlede fravær opgøres som det antal arbejdsdage, der har været fra 1. fraværsdag til sidste fraværsdag. Fraværet akkumuleres inden for prøvetidens samlede varighed således at flere fraværsperioder kan sammenlægges og danne grundlag for en forlængelse af prøvetiden. Hvis fraværet bliver tilstrækkeligt stort, kan reglerne om forlængelse af uddannelsestiden komme på tale.